Paġna Fis-16 ta' Diċembru 2014, f'konformità mal-Artikolu 37 tat-Trattat tal-Euratom, il-Kummissjoni Ewropea rċeviet mingħand il-Gvern Franċiż, Dejta Ġenerali rigward il-pjan modifikat għar-rimi tal-iskart radjuattiv li jirriżulta mill-Bini ta' Konsolidazzjoni tal-faċilità CIRES fi Franza. Abbażi ta' din id-dejta, u wara konsultazzjoni mal-Grupp ta' Esperti, il-Kummissjoni fasslet l-opinjoni li ġejja: Id-distanza mis-sit sal-fruntiera tal-eqreb Stat Membru, f'dan il-każ il-Belġju, hija ta' 138 km. Il-pjan modifikat jikkonsisti f'żieda tal-kapaċità operazzjonali tal-impjant li teħtieġ limiti regolatorji ogħla tar-rilaxx għal effluwenti radjuattivi li jinġarru fl-arja. F'kundizzjonijiet tal-operat normali, il-pjan modifikat x'aktarx li ma jikkawżax esponiment għall-popolazzjoni ta' Stat Membru ieħor li jkun sinifikanti mill-lat tas-saħħa b'rabta mal-limitu tad-doża stabbilit fl-Istandards Bażiċi ta' Sikurezza ġodda (id-Direttiva 2013/59/Euratom). F'każ ta' rilaxxi mhux ippjanati ta' effluwenti radjuattivi, li jistgħu jirriżultaw minn xi aċċidenti tat-tip u tad-daqs ikkunsidrati fil-pjan modifikat, id-dożi li x'aktarx jilħqu lill-popolazzjoni fi Stat Membru ieħor ma jkunux sinifikanti mil-lat ta' saħħa, b'rabta mal-livelli ta' referenza stabbiliti fl-Istandards Bażiċi ta' Sikurezza ġodda (id-Direttiva 2013/59/Euratom) Bħala konklużjoni, il-Kummissjoni hija tal-opinjoni li l-implimentazzjoni tal-pjan modifikat għar-rimi tal-iskart radjuattiv fi kwalunkwe għamla li jirriżulta mill-Bini ta' Konsolidazzjoni tal-faċilità CIRES fi Franza, kemm waqt l-operat normali kif ukoll fil-każ ta' aċċident tat-tip u d-daqs ikkunsidrati fid-Dejta Ġenerali, x'aktarx li ma tirriżultax f'kontaminazzjoni radjuattiva, li tkun sinifikanti mil-lat ta' saħħa, tal-ilma, tal-ħamrija jew tal-ispazju tal-ajru ta' Stat Membru ieħor, b'rabta mad-dispożizzjonijiet stipulati fl-Istandards Bażiċi ta' Sikurezza ġodda (id-Direttiva 2013/59/Euratom). Magħmul fi Brussell, it-22 ta' Mejju 2015. IL-KUNSILL TAL-UNJONI EWROPEA, L-għanijiet ġenerali tal-Istrateġija Ewropa 2020 u l-miri rispettivi tal-Istati Membri biex jiżdiedu l-impjiegi taż-żgħażagħ, jitnaqqas it-tluq kmieni mill-iskola u tiżdied il-parteċipazzjoni fl-edukazzjoni terzjarja huma ta' rilevanza partikolari għaż-żgħażagħ u s-sitwazzjoni soċjoekonomika tagħhom. Politika dwar iż-żgħażagħ b'saħħitha u viżibbli, definita tajjeb u kkoordinata għandha potenzjal sew li ġġib valur miżjud għall-kooperazzjoni transettorjali. Dan imbagħad jista' jagħti riżultati pożittivi għaż-żgħażagħ li jibbenefikaw mis-sinerġiji ta' kooperazzjoni bħal din. Is-settur taż-żgħażagħ jista' jindirizza l-kwistjonijiet b'mod li setturi oħra ma jistgħux. Jista' joffri għarfien u evidenza dwar il-kwistjonijiet varji li jaffettwaw liż-żgħażagħ, l-involviment ta' għadd akbar ta' żgħażagħ, inklużi dawk b'inqas opportunitajiet, u approċċ flessibbli, adatt għaż-żgħażagħ, mhux stigmatizzanti, olistiku u innovattiv biex jindirizza l-ħtiġijiet taż-żgħażagħ. Filwaqt li għandhom jiġu żviluppati approċċi sistemiċi biex tissaħħaħ il-kooperazzjoni transettorjali fil-livelli kollha, huwa ta' importanza kbira li wieħed jiffoka fuq l-indirizzar ta' sfidi soċjoekonomiċi konkreti u urġenti li ż-żgħażagħ qed jiffaċċjaw bħalissa. Approċċ transettorjali lejn il-politika dwar iż-żgħażagħ huwa importanti mhux biss biex joffri soluzzjonijiet aktar effiċjenti biex jiġu indirizzati l-isfidi soċjoekonomiċi, iżda wkoll biex jiżgura reazzjonijiet ta' politika li jkollhom l-għan jissodisfaw il-ħtiġijiet taż-żgħażagħ kollha. Sabiex jiġi massimizzat ir-rwol tas-settur taż-żgħażagħ f'kooperazzjoni ma' setturi oħra, il-valur u l-kontribut tiegħu għandu jkun ippreżentat u rikonoxxut b'mod wiesa'. Isaħħu l-kooperazzjoni istituzzjonali inkluż il-komunikazzjoni msaħħa u l-iskambju tal-informazzjoni fil-livelli nazzjonali, reġjonali u lokali biex jiżguraw li l-kwistjonijiet taż-żgħażagħ jitqiesu bis-sħiħ fil-formulazzjoni, l-implimentazzjoni u l-evalwazzjoni ta' politiki f'oqsma ta' politika oħrajn - bħall-edukazzjoni u t-taħriġ, l-impjieg, is-saħħa u l-benesseri, il-politika soċjali, l-ippjanar urban, l-isport u l-kultura - li għandhom impatt fuq is-sitwazzjoni soċjoekonomika taż-żgħażagħ. Jinvolvu s-setturi rilevanti kollha kemm fl-istrutturi ta' governanza orizzontali kif ukoll f'dawk vertikali fl-iżvilupp tal-politika dwar iż-żgħażagħ fil-livell lokali, reġjonali u nazzjonali. Jikkunsidraw l-implimentazzjoni ta' strateġiji globali għaż-żgħażagħ li jorbtu flimkien azzjonijiet rilevanti ta' politika li jindirizzaw kwistjonijiet iffaċċjati miż-żgħażagħ, u jikkonsultaw u jinvolvu ż-żgħażagħ u l-organizzazzjonijiet taż-żgħażagħ fil-proċess fejn xieraq. Jużaw dawk eżistenti jew jikkunsidraw li jistabbilixxu mekkaniżmi ġodda biex jissorveljaw is-sitwazzjoni taż-żgħażagħ u jiżviluppaw politiki bbażati fuq l-evidenza u l-għarfien li jintegraw id-data u r-riżultati tar-riċerka fl-iżvilupp tal-politika fl-oqsma kollha, inkluż meta jitfasslu miżuri konkreti ta' politika. Taġġorna regolarment lill-Kunsill u l-korpi preparatorji tiegħu dwar dokumenti u inizjattivi ewlenin ta' politika fil-livell tal-UE li jaffettwaw is-sitwazzjoni soċjoekonomika taż-żgħażagħ. Tikkunsidra kif tapplika b'mod effettiv l-approċċ ikkoordinat il-ġdid tal-politika tal-"clusters" tal-Kummissjoni meta jiġu indirizzati sfidi ffaċċjati miż-żgħażagħ u żviluppati azzjonijiet transettorjali konkreti. Tivvaluta permezz tar-Rapport tal-UE dwar iż-Żgħażagħ jew strumenti rilevanti oħra kif qed jitqiesu l-kwistjonijiet taż-żgħażagħ f'oqsma oħrajn ta' politika li għandhom impatt sinifikanti fuq il-ħajja taż-żgħażagħ. Tikkontribwixxi aktar għall-iżvilupp ta' politika bbażata fuq l-evidenza permezz tat-tfassil ta' proġetti ta' riċerka f'kooperazzjoni ma' setturi ta' politika oħra rilevanti. Jipprevedu l-approċċ transettorjali bħala wieħed mill-prinċipji ta' implimentazzjoni fil-politika futura dwar iż-żgħażagħ fil-livell tal-UE li jinkludi l-possibbiltà ta' Pjan ta' Ħidma futur tal-UE għaż-Żgħażagħ u jipprevedu miżuri transettorjali konkreti fil-qafas għall-kooperazzjoni ta' wara l-2018 fil-qasam taż-żgħażagħ. Isaħħu l-kooperazzjoni transettorjali billi jisfruttaw bis-sħiħ l-opportunitajiet tal-programm Erasmus+, inkluż dawk dedikati għall-appoġġ tar-riforma politika. Jiġbru evidenza, inkluż bħala parti mill-Gruppi ta' Esperti stabbiliti bil-Pjan ta' Ħidma tal-UE għaż-Żgħażagħ, dwar kif il-kooperazzjoni transettorjali tista' tagħti riżultati pożittivi u effetti konsegwenzjali f'oqsma oħra tas-soċjetà li jibbenefikaw mis-sinerġija ta' aktar kooperazzjoni. Jinkoraġġixxu l-kooperazzjoni ma' setturi ta' politika oħrajn fit-tfassil tar-Rapport tal-UE dwar iż-Żgħażagħ, kif ukoll li jqisu s-sejbiet tar-rapport meta jagħmlu monitoraġġ tal-Istrateġija Ewropa 2020. Isaħħu approċċi ta' sħubija bejn is-setturi għall-implimentazzjoni tal-Garanzija għaż-Żgħażagħ u miżuri oħra u jsir skambju tal-aħjar prattiki, speċjalment fir-rigward tal-komunikazzjoni maż-żgħażagħ. Ifittxu appoġġ xieraq għall-iżvilupp fit-tul u l-implimentazzjoni tal-attivitajiet li huma attwalment iffinanzjati taħt l-inizjattivi tal-Garanzija għaż-Żgħażagħ u fejn is-settur taż-żgħażagħ huwa involut. Isaħħu l-kooperazzjoni mmirata bejn istituzzjonijiet tal-edukazzjoni formali u min jipprovdi t-tagħlim mhux formali biex jiġi indirizzat it-tluq kmieni mill-iskola u jitrawwem l-iżvilupp olistiku ta' kompetenzi, inkluż permezz tal-użu ta' approċċi flessibbli u adatti għaż-żgħażagħ. Jippromwovu l-kooperazzjoni bejn il-ħidma fost iż-żgħażagħ u s-servizzi soċjali biex jindirizzaw flimkien l-inklużjoni soċjali taż-żgħażagħ u biex jiżguraw interventi bikrija, fejn ikun meħtieġ. Jinvolvu d-dinja tax-xogħol fl-ippjanar u fl-implimentazzjoni ta' inizjattivi ffukati fuq l-iżvilupp tal-kompetenzi taż-żgħażagħ. Isaħħu s-servizzi kollha maħsuba għaż-żgħażagħ f'kooperazzjoni mal-awtoritajiet lokali, il-ħaddiema fil-qasam taż-żgħażagħ u professjonisti oħra li jaħdmu maż-żgħażagħ, fejn xieraq. Tiffaċilita n-netwerking u l-iskambju tal-prattika t-tajba f'livell Ewropew fost dawk iż-żgħażagħ li jfasslu l-politika u l-NGOs involuti fl-implimentazzjoni tal-Garanzija għaż-Żgħażagħ. Issaħħaħ il-koordinazzjoni interna bejn is-servizzi rilevanti tal-Kummissjoni fir-rigward tal-iżvilupp ta' inizjattivi relatati maż-żgħażagħ u d-diskussjoni ta' kwistjonijiet dwar iż-żgħażagħ fil-livell tal-UE. Sabiex jiġu indirizzati b'mod effettiv l-isfidi soċjoekonomiċi taż-żgħażagħ permezz ta' proġetti transettorjali konkreti, jikkunsidraw l-użu tal-Fondi Strutturali Ewropej u l-opportunitajiet ta' finanzjament tal-programm Erasmus+. Jindirizzaw il-kwistjonijiet imqajma hawn fuq fit-tagħlim bejn il-pari previst fost l-Istati Membri li ser jindirizza t-tisħiħ tal-politika transettorjali dwar iż-żgħażagħ fil-livell nazzjonali organizzat fil-qafas tal-Pjan ta' Ħidma tal-UE għaż-Żgħażagħ. Jistiednu lill-partijiet ikkonċernati li jirrappreżentaw setturi oħra għall-avvenimenti bħall-Ġimgħa Ewropea taż-Żgħażagħ u l-Konferenzi tal-UE dwar iż-Żgħażagħ meta rilevanti, u jiffaċilitaw il-feedback u d-diskussjoni fost is-setturi. Jinvolvu liż-żgħażagħ f'deċiżjonijiet ewlenin ta' politika li jaffettwawhom billi jużaw mezzi eżistenti jew ġodda ta' parteċipazzjoni taż-żgħażagħ, inkluż il-proċess tad-djalogu strutturat. Jippromwovu aktar ir-rikonoxximent tal-ħidma fost iż-żgħażagħ u t-tagħlim mhux formali u għodod konkreti bħall-Youthpass fost setturi oħra bħall-impjieg, l-edukazzjoni, it-taħriġ u l-kultura u fost partijiet ikkonċernati rilevanti oħrajn. Imexxu aktar 'il quddiem ir-rikonoxximent tal-ħidma fost iż-żgħażagħ u l-validazzjoni ta' tagħlim mhux formali u informali billi jesploraw il-possibbiltajiet tal-integrazzjoni taċ-ċertifikat tal-Youthpass barra mill-programm Erasmus+ u jużawh bħala għodda nazzjonali għar-rikonoxximent, jekk rilevanti. Jippromwovu u b'mod regolari jqajmu kuxjenza fost setturi oħra dwar il-kisbiet tal-ħidma professjonali u volontarja fost iż-żgħażagħ. Jiżviluppaw inizjattivi biex il-volontarjat isir magħruf, mifhum, utilizzat u rikonoxxut bħala proċess ta' tagħlim mhux formali. Jappoġġjaw u jippromwovu l-implimentazzjoni ta' inizjattivi ta' kollaborazzjoni bejn kuntesti ta' tagħlim formali u mhux formali b'potenzjal li jiġu massimizzati l-eżiti tat-tagħlim. Toħloq possibbiltajiet u tappoġġja lill-Istati Membri fl-użu tagħhom taċ-ċertifikat tal-Youthpass barra l-programm Erasmus+ bħala għodda nazzjonali għar-rikonoxximent, jekk rilevanti. IL-KUNSILL TAL-UE U R-RAPPREŻENTANTI TAL-GVERNIJIET TAL-ISTATI MEMBRI, IMLAQQGĦIN FI ĦDAN IL-KUNSILL, Jeħtieġ li nirreaġixxu għar-rekwiżiti li qed jiżdiedu ta' ekonomija tal-għarfien avvanzata, b'mod partikolari fir-rigward tal-iżvilupp tal-ħiliet trasversali u l-abbiltà li dawn il-ħiliet jiġu applikati bejn diversi setturi; fi żmien fejn dak li jitlob is-suq tax-xogħol qed jinbidel spiss, l-impjegaturi jagħtu valur kbir lill-ħiliet trasversali, iżda spiss jindikaw li l-impjegati ġodda huma neqsin minn ħiliet bħal dawn. Fir-rigward tar-rikonoxximent tal-valur tal-ħiliet trasversali miksuba b'tagħlim mhux formali u informali permezz tal-isport tal-massa, l-ewwel passi huma s-sensibilizzazzjoni u l-viżibilità primarjament fost il-parteċipanti nfushom, ġenituri, voluntiera u persunal, iżda wkoll fis-soċjetà inġenerali, inklużi impjegaturi. Persunal kompetenti, inklużi l-voluntiera, fl-isport tal-massa huma essenzjali għas-sensibilizzazzjoni, biex jiġu sfruttati l-valur miżjud u l-benefiċċji li dan jista' joffri fir-rigward tal-iżvilupp ta' ħiliet trasversali. Joħolqu aktar sensibilizzazzjoni fost il-partijiet ikkonċernati fl-isport tal-massa, fis-soċjetà u fost l-impjegaturi li l-ħiliet trasversali miksuba permezz tal-parteċipazzjoni fl-isport tal-massa għandhom valur miżjud personali, soċjali u ekonomiku li jista' jintuża f'setturi. Jikkooperaw u jiskambjaw prattika tajba ma' setturi rilevanti oħrajn u fost l-Istati Membri tal-UE dwar il-benefiċċji pożittivi tal-ħiliet miksuba barra mill-edukazzjoni formali permezz ta' tagħlim mhux formali u informali fl-isport tal-massa. Jinkoraġġixxu l-iżvilupp tal-għarfien, il-ħiliet u l-kompetenzi tal-persunal kompetenti, inklużi l-voluntiera, fl-isport tal-massa bil-ħsieb li jissaħħu l-valuri soċjali u edukattivi, kif ukoll il-ħiliet trasversali, permezz tal-isport tal-massa. Jinkoraġġixxu sħubiji innovattivi bejn il-fornituri tat-tagħlim formali u mhux formali, kif ukoll bejn is-settur taż-żgħażagħ u dak tal-isport, sabiex jiġu żviluppati approċċi ta' tagħlim li jistgħu jkunu adattati fis-settur tal-isport tal-massa. Jippromwovu l-awtovalutazzjoni tal-ħiliet, speċjalment fost iż-żgħażagħ, li tinkludi l-ħiliet trasversali miksuba permezz tal-isport tal-massa, kif ukoll l-użu ta' passaporti ta' ħiliet u l-mudelli ta' CV l-aktar komuni, speċjalment il-Europass. Jagħmlu użu minn arranġamenti eżistenti li għandhom l-għan li jippermettu l-validazzjoni ta' ħiliet u esperjenzi miksuba f'tagħlim mhux formali u informali fl-isport. Ikomplu jtejbu l-parteċipazzjoni ġenerali taż-żgħażagħ fl-isport tal-massa, inklużi dawk b'inqas opportunitajiet, f'livell nazzjonali u dak lokali, u jisfruttaw il-potenzjal pożittiv tal-isport mhux tradizzjonali f'dan ir-rigward. Jippromwovu l-valur tal-ħiliet trasversali miksuba permezz tal-isport tal-massa minn dawk li qed jitgħallmu sabiex ikunu jistgħu jintużaw b'mod effettiv fis-setturi kollha għall-finijiet tal-impjieg, il-mobbiltà fit-tagħlim jew it-tagħlim tul il-ħajja. Jirrikonoxxu u jintegraw l-eżiti pożittivi tal-ħiliet trasversali żviluppati permezz tas-settur tal-isport tal-massa fil-politiki nazzjonali u Ewropej u fi strateġiji dwar l-isport, iż-żgħażagħ, l-affarijiet soċjali, is-saħħa, l-edukazzjoni u l-impjieg. Jirrikonoxxu u jappoġġaw il-kontributi tal-organizzazzjonijiet tal-isport tal-massa fl-għoti ta' opportunitajiet ta' tagħlim mhux formali. Jesploraw il-potenzjal għal kooperazzjoni mas-settur taż-żgħażagħ, b'mod speċjali fir-rigward ta': l-applikazzjoni ta' metodi u għodod ta' tagħlim mhux formali fil-qasam tal-isport; l-użu ta' attivitajiet sportivi fil-metodi ta' tagħlim mhux formali fis-settur taż-żgħażagħ; l-inkoraġġiment ta' aktar proġetti ffinanzjati mis-Servizz Volontarju Ewropew li jinvolvu voluntiera żgħażagħ minn organizzazzjonijiet mingħajr skop ta' qligħ fis-settur tal-isport; l-użu ta' attivitajiet sportivi bħala għodda għall-inklużjoni soċjali u s-sensibilizzazzjoni, inkluż fir-rigward tal-kontribut tagħhom fl-implimentazzjoni tal-Garanzija għaż-Żgħażagħ fl-Ewropa. Jinkoraġġixxu inizjattivi, fejn xieraq, inkluż taħt il-Ġimgħa Ewropea tal-Isport, dwar il-valur edukattiv tal-isport, kif ukoll dak dwar it-tisħiħ tal-komunitajiet soċjalment inklużivi. Jikkooperaw biex jogħlew l-istandards fit-taħriġ u l-ikkowċjar u fl-edukazzjoni ta' dawk li jħarrġu u l-kowċijiet kif ukoll il-voluntiera, billi jiffaċilitaw l-iskambju ta' informazzjoni u esperjenza bejn dawk li jfasslu l-politika u l-partijiet kkonċernati fl-isport; Jinkoraġġixxu l-volontarjat fl-isport u l-ħolqien ta' sensibilizzazzjoni dwar il-valur tal-volontarjat fl-isport, b'mod partikolari fil-kisba ta' ħiliet trasversali, jiġi rikonoxxut il-volontarjat bħala forma importanti ta' tagħlim mhux formali u tiżdied il-mobbiltà nazzjonali u transkonfinali ta' voluntiera żgħażagħ. Jinkoraġġixxu l-użu effettiv tal-istrumenti ta' finanzjament tal-UE bħall-Programm Erasmus+ bħala opportunità għall-iżvilupp ta' ħiliet trasversali, speċjalment fost iż-żgħażagħ, biex jiżdiedu wkoll l-inklużjoni soċjali, iċ-ċittadinanza attiva kif ukoll il-parteċipazzjoni fl-isport tal-massa. Jagħmlu użu mill-proċess ta' segwitu tar-Rakkomandazzjoni tal-Kunsill tal-20 ta' Diċembru 2012 dwar il-validazzjoni tat-tagħlim mhux formali u informali biex tiġi indirizzata l-kwistjoni tal-ħiliet trasversali miksuba permezz tal-isport. Twettaq studju dwar il-kontribut tal-isport għall-impjegabbiltà taż-żgħażagħ fil-kuntest tal-Istrateġija Ewropa 2020, inklużi aspetti tal-ħiliet trasversali miksuba permezz tal-parteċipazzjoni fl-isport tal-massa. Tintegra d-dimensjoni tal-isport fid-diskussjonijiet u l-avvenimenti dwar il-politiki eżistenti dwar il-ħiliet, sabiex tinħoloq sensibilizzazzjoni u jiġu esplorati modi aktar konkreti biex jinkisbu ħiliet trasversali fl-isport u permezz tiegħu. Tkompli, inkluż fi ħdan il-mandat tal-gruppi ta' esperti stabbiliti bil-Pjan ta' Ħidma tal-UE għall-Isport, bil-ġbir ta' data, l-aħjar prattika u l-analiżi tal-importanza soċjali u ekonomika tal-isport u ta' kif l-isport tal-massa jikkontribwixxi għall-oqsma bħall-impjieg, l-edukazzjoni u t-taħriġ, inkluż enfasi fuq l-iżvilupp tal-ħiliet personali u trasversali. Tiffaċilita l-iskambju ta' informazzjoni u l-prattika tajba, it-tagħlim effettiv bejn il-pari u n-netwerking fost l-Istati Membri, speċjalment fir-rigward tal-iżvilupp ta' sport tal-massa li huwa aktar aċċessibbli, attraenti, diversifikat, b'mod partikolari għaż-żgħażagħ. Il-ħolqien ta' sensibilizzazzjoni, speċjalment fost iż-żgħażagħ u l-ġenituri tagħhom, li l-ħiliet miksuba fl-isport u permezz tiegħu jistgħu jkunu ta' valur speċjali li jista' jintuża f'oqsma oħra. L-investiment f'persunal kompetenti li qed juża l-aktar metodi aġġornati fil-ħidma tiegħu biex dan ikun jista' jibbenefika b'mod sħiħ mill-valuri addizzjonali li l-isport jista' jagħti, inklużi dawk tal-kisba tal-ħiliet. Il-ħolqien ta' sensibilizzazzjoni fost il-persunal fl-isport dwar il-benefiċċji pożittivi tal-ħiliet trasversali miksuba f'attivitajiet sportivi permezz ta' tagħlim mhux formali u informali u l-valur miżjud soċjali u ekonomiku ġenerali tal-isport tal-massa. L-esplorazzjoni tal-potenzjal għall-kooperazzjoni u l-iskambju ta' prattika tajba ma' organizzazzjonijiet taż-żgħażagħ, b'mod partikolari f'dak li jirrigwarda l-applikazzjoni ta' metodi u għodod ta' tagħlim mhux formali fil-qasam tal-isport. L-iskambju tal-aħjar prattika dwar kif jitrawwem u jiġi ddiversifikat il-moviment tal-isport tal-massa, u l-iskambju ta' prattika tajba fir-rigward tal-iżvilupp ta' tipi ġodda ta' sport tal-massa, eż l-isport mhux tradizzjonali. IL-KUNSILL TAL-UNJONI EWROPEA, is-setturi kulturali u kreattivi huma sors ta' valur kulturali u ekonomiku. F'dawn l-aħħar snin twettqet ħidma sinifikanti biex is-setturi kulturali u kreattivi jiġu stabbiliti bħala parti integrali tas-soċjetà u l-ekonomija tal-Ewropa u bħala sors ta' tkabbir, impjiegi u prosperità. Madankollu, il-kontribut usa' tagħhom għadu ma ġiex rikonoxxut kompletament, b'mod partikolari f'termini tal-potenzjal tal-kultura u tal-kreattività artistika li jwasslu għall-innovazzjoni f'setturi oħra tal-ekonomija, fis-soċjetà b'mod ġenerali, u għall-ġid tal-individwi; il-kollegamenti bejn is-setturi kulturali u kreattivi u setturi oħra jistgħu jinftehmu bħala proċess li jgħaqqad l-għarfien u l-ħiliet speċifiċi għas-setturi kulturali u kreattivi flimkien ma' dawk ta' setturi oħra sabiex jiġu ġenerati soluzzjonijiet innovattivi u intelliġenti għall-isfidi soċjetali tal-lum; kollegamenti kulturali u kreattivi jistgħu jkunu ta' benefiċċju reċiproku għas-setturi kollha involuti jekk is-setturi jipparteċipaw b'mod ugwali; it-titjib tal-assistenza tal-klijenti, is-sodisfazzjon tal-ħaddiema u l-effiċjenza organizzattiva fis-settur tan-negozju u dak pubbliku permezz tal-involviment ta' disinjaturi, artisti u professjonisti oħra kreattivi fl-iżvilupp ta' soluzzjonijiet innovattivi u faċli għall-utent u bil-formazzjoni ta' timijiet multidixxiplinarji, iż-żieda fl-attendenza u l-kisbiet tal-istudenti, it-trawwim tat-tagħlim kreattiv u l-benessri tal-istudenti, u t-titjib tal-impenn tal-ġenituri permezz tal-involivment ta' artisti u professjonisti kreattivi f'attivitajiet skolastiċi, it-tnaqqis tal-infiq mediku u r-rati ta' dħul fl-isptar bit-titjib tal-prevenzjoni tal-mard u l-proċess ta' riabilitazzjoni tal-pazjenti permezz ta' prattiki artistiċi u kreattivi, ir-riġenerazzjoni ta' żoni industrijali u spazji urbani u l-promozzjoni tat-turiżmu permezz tal-integrazzjoni tal-kultura u l-kreattività fi strateġiji ta' żvilupp lokali u reġjonali fit-tul, żieda fl-imġiba ta' sensibilizzazzjoni ambjentali fost il-konsumaturi u l-industriji tal-manifattura, it-tnaqqis tal-konsum tal-enerġija u l-użu ta' riżorsi permezz tal-involviment ta' disinjaturi, artisti u professjonisti kreattivi oħra fir-riċiklaġġ u l-valorizzazzjoni ta' materjali ta' skart biex jinħolqu prodotti ġodda, innovattivi u funzjonali b'valur miżjud, it-titjib tal-inklużjoni soċjali u l-ħajja komunitarja permezz ta' attivitajiet kulturali u kreattivi u permezz tal-integrazzjoni tal-arkitettura, l-arti u d-disinn kontemporanji fi spazji pubbliċi u bini ta' valur kulturali u storiku. hemm nuqqas ta' sensibilizzazzjoni dwar il-potenzjal li jirriżulta mill-għaqda tal-arti, il-kultura u l-kreattività mat-teknoloġija, ix-xjenza u n-negozju, kif ukoll skambju insuffiċjenti ta' prattiki tajba. B'mod partikolari, l-effett katalitiku tal-kultura u l-arti fuq l-innovazzjoni fis-setturi kollha għadu sottovalutat u b'hekk mhux użat biżżejjed; Il-kollegamenti jseħħu fl-intersezzjonijiet ta' setturi differenti. Madankollu, is-setturi u l-politiki ta' spiss għadhom qed jiġu organizzati f'kompartimenti separati, u b'hekk qed jiġi limitat l-ambitu għal sinerġiji u l-feġġ ta' soluzzjonijiet innovattivi. Sabiex tingħeleb il-mentalità tal-organizzazzjoni f'kompartimenti u biex jiġu promossi l-kollegamenti, hemm bżonn ta' approċċ strateġiku komprensiv li jinvolvi l-atturi kollha mil-livell lokali sal-livell tal-UE; hemm ħtieġa għal data affidabbli u komparabbli dwar il-kollegamenti kulturali u kreattivi li tippermetti il-qbid u l-analiżi tal-kontribut tagħhom għall-ekonomija ġenerali u l-impatt tagħhom fuq is-soċjetà usà fil-livelli kollha; l-iżvilupp ta' ħiliet kreattivi u ħsieb kritiku matul l-edukazzjoni formali u mhux formali u t-tagħlim informali jippermetti lill-individwi jilħqu aħjar il-ħtiġijiet ta' soċjetà dejjem aktar diversa u bbażata fuq l-għarfien kif ukoll ta' suq tax-xogħol impenjattiv u li jinbidel rapidament; Is-Suq Uniku Diġitali tal-Ewropa għandu jinkoraġġixxi l-ħolqien u ċ-ċirkolazzjoni ta' kontenut ta' kwalità li jiddependi mid-diversità kulturali u lingwistika tal-Ewropa u jipprovdi qafas bilanċjat ta' drittijiet u dmirijiet fil-katina tal-valur kollha; l-investimenti fis-setturi kulturali u dawk kreattivi huma ta' spiss meqjusa bħala riskjużi u volatili minħabba li huma bbażati fuq assi intanġibbli. Għaldaqstant hemm ħtieġa għal strumenti innovattivi finanzjarji speċifikament immirati għas-setturi kulturali u kreattivi li ser isaħħu l-kapaċità tagħhom biex jipparteċipaw f'kollaborazzjoni transettorjali, inkluż fil-livell internazzjonali; iqajmu s-sensibilizzazzjoni tal-partijiet ikkoċernati kollha, b'mod partikolari dawk li jfasslu l-politika, il-professjonisti kreattivi, l-industriji, in-negozji u l-investituri, dwar il-valur kulturali, ekonomiku u soċjetali tal-kreattività u l-innovazzjoni permezz ta' kooperazzjoni transsettorjali. Għal dan il-għan, huwa importanti li jiġi inkoraġġut it-tixrid wiesa' ta' informazzjoni dwar il-prattiki tajba, ir-riżultati, u l-lezzjonijiet meħuda mill-kollaborazzjoni transsettorjali, kif ukoll in-netwerking ta' esperti u t-tagħlim bejn il-pari; jegħlbu l-mentalità tal-organizzazzjoni li ma jikkondividux l-informazzjoni (silo) f'oqsma ta' politika tradizzjonali permezz tal-integrazzoni mtejba tal-kultura u l-kreattività artistika fl-istrateġiji għat-tkabbir ekonomiku, il-politiki soċjali, l-iżvilupp urban u reġjonali, u l-iżvilupp sostenibbli; ikomplu l-immappjar ta' politiki eżistenti u ta' tendenzi relatati ma' kollegamenti kulturali u kreattivi u t-titjib tal-ġbir ta' data sabiex jissaħħaħ it-tfassil ta' politika bbażata fuq l-evidenza. Dan jimplika l-iżvilupp ta' metodoloġiji ġodda biex jiġu mkejla l-kollegamenti kulturali u kreattivi ma' industriji oħra sabiex il-kontribut innovattiv tagħhom jinqabad aħjar, jinfiehem l-impatt usa' tagħhom; jippromwovu ekosistemi kreattivi u ambjenti multidixxiplinari għas-setturi kulturali u kreattivi permezz ta' strutturi bħal ċentri għall-innovazzjoni u n-negozju, aċċeleraturi għall-bidu ta' negozju, inkubaturi, ċentri kreattivi, spazji għal ħidma konġunta u programmi ta' netwerking; jippromwovu raggruppamenti u netwerks kulturali u kreattivi transettorjali fil-livell nazzjonali, Ewropew u internazzjonali sabiex tingħata spinta lill-esportazzjonijiet kulturali u kreattivi u jittejjeb l-aċċess għal swieq ġodda; jinkoraġġixxu s-setturi kulturali u kreattivi biex jibbenefikaw mill-opportunitajiet tas-Suq Uniku Diġitali futur; jinkoraġġixxu l-kollegamenti kulturali u kreattivi fil-livell lokali u dak reġjonali, jekk possibbli abbażi ta' inizjattivi eżistenti, f'kooperazzjoni mill-qrib mal-operaturi lokali, l-NGOs, l-organizzazzjonijiet u n-negozji. Il-ħolqien ta' raggruppamenti multidixxiplinari bl-involviment attiv tal-awtoritajiet lokali u reġjonali jista' jiġi kkunsidrat ukoll; jappoġġaw inizjattivi li jinkoraġġixxu attivitajiet konġunti ta' sostenn għas-setturi kulturali u kreattivi sabiex jingħelbu silos settorjali u jiġu żviluppati approċċi srateġiċi komprensivi; l-iskambju ta' pjattaformi u taħriġ għall-investituri sabiex jiġu sensibilizzati dwar il-potenzjal tas-setturi kulturali u kreattivi, u għall-professjonisti li jaħdmu f'dawn is-setturi sabiex jiżviluppaw il-ħiliet maniġerjali u ta' negozju tagħhom; il-promozzjoni tal-iżvilupp ta' ħiliet trasversali bħall-kreattività, is-sensibilizzazzjoni kulturali, u l-intraprenditorija fl-edukazzjoni formali u t-tagħlim mhux formali. Jinkoraġġixxu, fejn adatt, approċċi transettorjali bejn oqsma differenti fi ħdan l-istituzzjonijiet ta' edukazzjoni ogħla, pereżempju permezz ta' programmi konġunti bejn l-arti u l-kultura, ix-xjenza, l-inġinerija, it-teknoloġija, in-negozju u oqsma rilevanti oħra; tiżviluppa approċċ strateġiku komprensiv biex tingħata spinta lill-kompetittività u l-iżvilupp tal-industriji kulturali u kreattivi, filwaqt li jiġi enfasizzat ir-rwol tagħhom fil-proċess ġenerali tal-innovazzjoni fl-industriji kollha; tfassal u xxerred aħjar l-informazzjoni dwar il-programmi u l-fondi eżistenti tal-UE għas-setturi kulturali u kreattivi biex jiġu rinfurzati l-kollegamenti ma' oqsma oħra ta' politika; tikkunsidra l-użu ta' finanzjament eżistenti disponibbli taħt programmi tal-UE, bħall-Orizzont 2020, il-Faċilità Nikkollegaw l-Ewropa, COSME, Erasmus+ u Ewropa Kreattiva, għal proġetti ta' kollegamenti mmirati, pereżempju, lejn: l-appoġġ ta' timijiet multidixxiplinarji ta' artisti, riċerkaturi u teknoloġisti, l-appoġġ aħjar tal-innovazzjoni mhux teknoloġika, soċjali u ta' servizz, l-iżvilupp ta' ħiliet transversali, bħall-ħsieb kritiku u t-teħid ta' inizjattivi, l-appoġġ ta' prattiki artistiċi fl-iżvilupp urban bħala parti minn bliet intelliġenti u kreattivi, it-trawwim ta' approċċ iċċentrat fuq l-utent biex jiġu modernizzati s-servizzi pubbliċi, eż. permezz tal-applikazzjoni tal-mentalità ta' disinn; tkompli l-ħidma mibdija mis-servizzi tagħha bħall-Eurostat u ċ-Ċentru Konġunt tar-Riċerka, biex jiġu prodotti informazzjoni u data dwar il-kontribut tal-kollegamenti kulturali u kreattivi għal setturi ekonomiċi u oqsma ta' politika oħra, kif ukoll għat-tkabbir b'mod ġenerali. IL-KUNSILL TAL-UNJONI EWROPEA, L-abbiltà għall-innovazzjoni u l-iżvilupp ta' prodotti u servizzi ġodda tiddependi ħafna fuq l-użu tal-benefiċċji tar-rivoluzzjoni diġitali li qed tittrasforma l-ekonomiji u s-soċjetajiet b'ritmu inkredibbilment mgħaġġel, li jfisser li f'deċennji futuri s-suċċess ekonomiku ser jiddependi, fost l-oħrajn, fuq ċittadini li juru kapaċitajiet kreattivi u innovattivi u li għandhom kompetenza diġitali ta' livell għoli. Sabiex tintlaħaq id-domanda li dejjem tikber għal utenti kompetenti diġitali u professjonisti tal-ICT, l-Ewropa teħtieġ tirreaġixxi għall-isfida li tipprovdi l-opportunitajiet għal kull ċittadin biex jiskopri l-potenzjal kreattiv jew innovattiv tiegħu u biex jiżviluppa l-kompetenza diġitali tiegħu permezz tat-tagħlim tul il-ħajja. Is-sistemi edukattivi u ta' taħriġ, flimkien mat-tagħlim mhux formali u informali, għandhom rwol fundamentali x'jaqdu fl-iżvilupp ta' kapaċitajiet kreattivi u innovattivi minn età bikrija bħala fatturi ewlenin, mhux biss fit-tisħiħ tal-kompetittività ekonomika futura u l-impjegabbiltà, iżda daqstant importanti fil-promozzjoni tas-sodisfazzjon u l-iżvilupp personali, l-inklużjoni soċjali u ċ-ċittadinanza attiva. L-għalliema u l-professjonisti tal-ECEC għandhom rwol fundamentali biex jistimulaw il-kurżità, l-immaġinazzjoni u r-rieda tat-tfal biex jesperimentaw u jgħinuhom jiżviluppaw mhux biss ħiliet bażiċi u għarfien speċifiku, iżda wkoll kompetenzi trasversali meħtieġa għall-kreattività u l-innovazzjoni, bħall-ħsieb kritiku, is-soluzzjoni tal-problemi u t-teħid tal-inizjattivi. It-tagħlim permezz tal-logħob, li jista' jinkludi logħob u għodod diġitali b'valur pedagoġiku, mhux biss irawwem l-immaġinazzjoni, l-intuwizzjoni u moħħ li jfittex li jitgħallem, iżda wkoll jagħti lit-tfal l-abbiltà li jikkooperaw u jsolvu l-problemi, u għalhekk huwa importanti għall-iżvilupp u t-tagħlim tat-tfal, speċjalment fis-snin bikrin. Dan kollu għandu implikazzjonijiet importanti għall-immodernizzar ta' approċċi pedagoġiċi, ir-riżorsi tal-għoti tat-tagħlim u l-ambjent ta' fejn wieħed jitgħallem, kif ukoll f'dak li hu marbut mat-taħriġ inizjali tal-għalliema u l-professjonisti tal-ECEC u l-iżvilupp professjonali kontinwu, li jeħtieġu jiżguraw li huma jistgħu jiżviluppaw il-kreattività u l-innovazzjoni fit-tfal billi jagħtu eżempji ta' dawn l-aspetti meta jkunu qed jgħallmu. Filwaqt li l-għodod diġitali ma jistgħux jintużaw biex jissostitwixxu attivitajiet, esperjenzi u materjali essenzjali fil-klassi, il-forniment ta' għodod bħal dawn u l-integrazzjoni tagħhom fil-proċessi tal-għoti tat-tagħlim u ta' kif wieħed jitgħallem, fejn adatt, jistgħu jikkontribwixxu biex isaħħu l-kwalità u l-effettività ta' dan tal-aħħar, kif ukoll biex iżidu l-motivazzjoni, il-fehim u l-eżiti ta' kif jitgħallmu l-istudenti. L-iżvilupp tal-kompetenza diġitali b'mod effettiv u addattat għall-età fl-ECEC u l-edukazzjoni bażika għandu implikazzjonijiet importanti f'termini ta' approċċi pedagoġiċi, valutazzjoni, riżorsi pedagoġiċi u ambjenti ta' fejn wieħed jitgħallem, kif ukoll biex tingħata l-għajnuna sabiex jitnaqqas id-distakk diġitali. B'mod ugwalment importanti, dan għandu implikazzjonijiet għall-edukazzjoni inizjali u l-iżvilupp professjonali kontinwu kemm tal-għalliema kif ukoll tal-professjonisti tal-ECEC, bil-ħsieb li jiġi żgurat li dawn jiżviluppaw il-kapaċità, il-metodoloġija u l-ħiliet biex jiġi promoss l-użu effettiv u responsabbli ta' teknoloġiji ġodda għall-finijiet pedagoġiċi u biex it-tfal jiġu appoġġati fl-iżvilupp tal-kompetenza diġitali. F'dinja fejn ħafna tfal għandhom it-tendenza li jkunu pjuttost komdi bil-media diġitali, l-edukazzjoni u t-taħriġ ukoll għandhom rwol importanti fil-promozzjoni ta' użu sikur u responsabbli tal-għodod diġitali u fl-iżvilupp ta' litteriżmu tal-media, jiġifieri l-abbiltà mhux biss li jkun hemm aċċess għall-kontenut maħluq b'mod diġitali, iżda aktar importanti biex dan il-kontenut jiġi interpretat, użat, maqsum, maħluq u vvalutat b'mod kritiku. Jinkoraġġixxu lill-istituzzjonijiet ta' edukazzjoni tal-għalliema, l-istituzzjonijiet ta' taħriġ tal-professjonisti tal-ECEC u lill-fornituri tat-taħriġ fuq il-post biex jadattaw il-programmi tagħhom bil-ħsieb li jakkomodaw għodod ġodda ta' tagħlim u jiżviluppaw pedagoġiji adatti li għandhom l-għan li jrawmu l-kreattività u l-innovazzjoni minn età bikrija. Jinkoraġġixxu lill-fornituri tal-edukazzjoni jew l-awtoritajiet rilevanti, kif xieraq, biex jarmaw l-iskejjel u l-faċilitajiet tal-ECEC għal livell xieraq sabiex jitrawmu l-kapaċitajiet kreattivi u innovattivi. Jinkoraġġixxu lill-fornituri tal-programmi ta' żvilupp professjonali inizjali u kontinwu kemm għall-għalliema kif ukoll għall-professjonisti tal-ECEC biex jagħtu kunsiderazzjoni lill-metodi effettivi biex jitrawmu l-kurżità, l-esperimentazzjoni, il-ħsieb kreattiv u kritiku u l-fehim kulturali, pereżempju permezz tal-arti, il-mużika u t-teatru, u biex jesploraw il-potenzjal ta' sħubiji kreattivi. Jippromwovu l-iżvilupp ta' attivitajiet ta' tagħlim formali, mhux formali u informali għat-tfal li għandhom l-għan li jrawmu l-kreattività u l-innovazzjoni, filwaqt li jirrikonoxxu wkoll ir-rwol importanti tal-ġenituri u l-familji. Jiffaċilitaw l-aċċess għal u l-promozzjoni tal-ICT u l-iżvilupp tal-kompetenza diġitali permezz tal-esponiment għall-età adatta għall-għodod diġitali u għall-integrazzjoni tagħhom matul l-edukazzjoni bikrija tat-tfal u l-edukazzjoni primarja, waqt li jirrikonoxxu r-rwol importanti tal-ġenituri u l-familji, kif ukoll il-ħtiġijiet differenti ta' tagħlim f'etajiet differenti. Jinkoraġġixxu lil dawk li jipprovdu l-edukazzjoni jew l-awtoritajiet rilevanti, kif adatt, biex jarmaw l-iskejjel u l-istituzzjonijiet li jipprovdu edukazzjoni bikrija tat-tfal f'livell adatt biex jippromwovu l-iżvilupp adatt għall-età ta' kompetenza diġitali, b'mod partikolari billi jespandu l-forniment tal-għodod diġitali varji u l-infrastruttura. Jinkoraġġixxu lil dawk li jħarrġu lill-għalliema u l-ECEC, l-għalliema, il-professjonisti tal-ECEC u l-kapijiet tal-iskejjel - kemm permezz tal-iżvilupp professjonali inizjali u kontinwu - biex huma stess jiżviluppaw livell suffiċjenti ta' kompetenza diġitali, inkluż l-abbiltà li jużaw l-ICT biex jgħallmu, kif ukoll biex jiżviluppaw metodi effettivi għall-promozzjoni tal-litteriżmu tal-media minn età bikrija. Jiskopru l-potenzjal ta' għodod diġitali biex jappoġġaw it-tagħlim f'oqsma differenti u jipprovdu approċċi aktar personalizzati lejn it-tagħlim, li jistgħu jipprovdu għal firxa ta' abbiltajiet — minn min għandu bosta talenti għal min għandu ftit ħiliet — kif ukoll għat-tfal li ġejjin minn ambjenti żvantaġġati u dawk bi bżonnijiet speċjali. Jesploraw il-potenzjal għal kooperazzjoni mal-komunità tal-"open source" dwar għodod edukattivi innovattivi u kreattività diġitali. Jagħmlu sforzi biex jippromwovu edukazzjoni dwar il-media u l-litteriżmu tal-media, b'mod partikolari l-użu sikur u responsabbli ta' teknoloġiji diġitali fl-edukazzjoni bikrija tat-tfal u l-edukazzjoni primarja. Jieħdu miżuri u inizjattivi xierqa mmirati lejn it-trawwim tal-kreattività, l-innovazzjoni u l-kompetenzi diġitali fl-edukazzjoni bikrija tat-tfal u l-edukazzjoni bażika, li jsir użu effettiv mir-riżorsi Ewropej bħalma huma l-programm Erasmus+ u l-Fond Strutturali u ta' Investiment Ewropej biex jiġu appoġġati miżuri u inizjattivi bħal dawn. Jippromwovu u jiżviluppaw il-kooperazzjoni, l-iskambju ta' prattika tajba u t-tagħlim reċiproku dwar is-suġġett ta' trawwim tal-kreattività, l-innovazzjoni u l-kompetenzi diġitali fl-edukazzjoni bikrija tat-tfal u l-edukazzjoni primarja, kif ukoll permezz ta' tagħlim mhux formali u informali. Jidentifikaw, permezz tar-riċerka, eżempji tal-aktar metodi u prattiki effettivi għall-għalliema u l-professjonisti tal-ECEC f'kull stadju tal-edukazzjoni tal-ECEC u primarja biex jgħinu lit-tfal jiżviluppaw kapaċitajiet kreattivi u innovattivi, kif ukoll biex jiżviluppaw il-kompetenza diġitali. F'dan il-kuntest, jikkunsidraw li jimplimentaw il-prinċipji ewlenin tal-Qafas ta' Kwalità għall-ECEC, fejn adatt. Tkompli bil-ħidma li għaddejja tal-Gruppi ta' Ħidma "ET2020" dwar Ħiliet Trasversali u dwar Tagħlim Diġitali u Online sabiex jitrawmu l-kreattività, l-innovazzjoni u l-kompetenza diġitali, fejn adatt, minn età bikrija. Tippromwovi kooperazzjoni u tagħlim reċiproku fil-livell Ewropew, kemm fil-kuntest tal-qafas strateġiku "ET2020" kif ukoll permezz tal-programm Erasmus+. Tkompli l-monitoraġġ taż-żoni koperti minn dawn il-konklużjonijiet fi ħdan l-iskop ta' għodod u rapporti eżistenti u filwaqt li tevita kwalunkwe piż amministrattiv addizzjonali. Il-Konferenza ta' Livell Għoli Ewropew dwar l-"Edukazzjoni fl-Era Diġitali" li saret fi Brussell fil-11 ta' Diċembru 2014. Il-Kunsill għandu l-intenzjoni li jemenda d-dikjarazzjonijiet tar-raġunijiet għall-persuni u l-entitajiet li ġejjin: Is-Sur ABDUSSALAM Abdussalam Mohammed, is-Sur ABU SHAARIYA, is-Sur ASHKAL Omar, Dr. AL-BAGHDADI Abdulqader Mohammed, is-Sur DIBRI Abdulqader Yusef, is-Sur QADHAF AL-DAM Sayyid Mohammed, il-Ġeneral TOHAMI Khaled, is-Sur FARKASH Mohammed Boucharaya, is-Sur EL-KASSIM ZOUAI Mohamed Abou, is-Sur AL-MAHMOUDI Baghdadi, is-Sur HIJAZI Mohamad Mahmoud, is-Sur AL-GAOUD Abdelmajid, is-Sur AL-CHARIF Ibrahim Zarroug, is-Sur FAKHIRI Abdelkebir Mohamad, is-Sur MANSOUR Abdallah, is-Sur AL QADHAFI Quren Salih Quren, il-Kurunell is-Sur AL KUNI Amid Husain u s-Sur Taher Juwadi, il-Fondazzjoni Waatassimou, il-Korp tal-Gwardjani tar-Rivoluzzjoni, Al-Inma Holding Co. for Services Investments, Al-Inma Holding Co. For Industrial Investments u Al-Inma Holding Co. for Construction and Real Estate Developments (elenkati bħala Nru 2, 3, 5, 6, 7, 9, 12, 13, 15, 16, 17, 20, 21, 22, 24, 25, 26, 27, 5, 7, 18, 19 u 22 rispettivament fl-Annessi II u IV għad-Deċiżjoni tal-Kunsill 2011/137/PESK u fl-Anness III għar-Regolament tal-Kunsill (EU) Nru 204/2011). Il-persuni u l-entitajiet ikkonċernati huma b'dan infurmati li jistgħu jippreżentaw talba lill-Kunsill biex jiksbu d-dikjarazzjonijiet tar-raġunijiet maħsuba, qabel l-10 ta' Ġunju 2015, fl-indirizz li ġej:
Extracted from C_172_2015.html